**Koranen, sura 4: ”Sendebudene før Muhammed – i særdeleshed Jesus” - arbejdsark**

I dagens time arbejder vi med et uddrag fra Koranen, Sura 4. Dette tekstuddrag har overskriften ”Sendebudene før Muhammed, i særdeleshed Jesus”, da temaet her er Profeten Muhammeds rolle i islam set i relation til forudgående profeter, herunder Jesus.

**Indledende spørgsmål i klassen:**

* Hvilken synsvinkel repræsenterer teksten – indefra eller udefra?
* Hvad betyder det for muslimers opfattelse af tekstens sandhedsværdi? Og hvad betyder det for tekstens tendens, hvis vi ser på det udefra?
* Tekstuddraget er en kanonisk tekst, dvs. taget fra en hellig kanon (tekstsamling). Hvordan opfattes Koranen i islam?

**Analytiske spørgsmål til gruppearbejde og diskussion:**

1) I starten af teksten beskrives jødernes ageren over for Maria, Jesu Moder. Hvad anklager jøderne Maria for? Hvad siger de desuden, at de har gjort med hendes søn Jesus?

2) Hvad siger teksten, at der egentlig skete med Jesus?

3) Hvad vil Jesus gøre med falske påstande engang i fremtiden?

4) Hvordan beskrives jøderne i teksten? Bemærk, at Profeten Muhammed havde flere diskussioner med jøderne under sit virke, idet de var kritiske over for hans åbenbaringer og fortolkninger.

5) Tydeligvis sættes jøderne i kontrast til de rettroende muslimer. Hvilke af de 5 søjler nævnes i teksten som de troendes praksis? Hvordan viser Allah sin loyalitet mod de troende?

6) Allah siger i teksten til Muhammed: ”Vi har sendt en åbenbaring til dig, ligesom Vi sendte en åbenbaring til Abraham og Ismael og Isak …” Hvor placerer teksten Muhammed i forhold til de tidligere profeter?

7) I teksten kaldes Jesus for ”Messias”, ”Marias søn” og ”Guds sendebud”. Hvad slutter teksten af med at konkludere, at Jesus ikke er ifølge islam?

Konkluderende spørgsmål:

* Hvis treenighedslæren i kristendommen er forkert, er kristendommen så ifølge islam en monoteistisk eller polyteistisk religion?
* Ifølge Koranen og en beskrivelse i Hadith blev Jesus ikke korsfæstet, men byttet ud med en anden person, som lignede ham til forveksling. Allah bortrykkede ham til Himmelen. Hvad sker der med hele det kristne projekt om, at Jesus skal frelse Verden ved sin død på korset, hvis det aldrig har fundet sted?
* I kristendommen opfattes Jesus som guddommelig. Han er legemliggørelse af Guds ord og budskab til menneskeheden. Hvad har man i islam, som udtrykker Guds ord til mennesket?

**Relevante begreber i timen:**

*Dommedag*: Dagen, hvor alle menneskers skæbne afgøres og de troende og vantro belønnes eller straffes.

*Messias*: jødisk betegnelse for ”den salvede”, forestillinger om en frelserskikkelse kendt helt tilbage fra Det Gamle Testamente.

*Monoteisme*: Troen på én gud.

*Polyteisme*: Troen på flere guder.

*Profet*: sendebud, mediator, talerør for det guddommelige.

*Profeti*: At forudsige noget om fremtiden, som kun Gud kan vide. At tale på Guds vegne.

*Shirk*: Gudsbespottelse, at dyrke flere guder end én, polyteisme. En utilgivelig synd i islam.

*Treenighedslæren*: Idéen i kristendommen om, at Gud rummer tre dimensioner, nemlig Faderen, Sønnen og Helligånden og at de alle er ét. Hver dimension er en del af Guds væsen og er ligestillet i hellighed.